የአምባገነኑ ኢሳያስ አፈወርቂ መንግሥት ለማስወገድ  የኤርትራ ህዝብ በአንድነት መንቀሳቀስ አለበት
የኤርትራ ስደተኞች 25ኛውን የኤርትራ የነጻነት በዓል በአዲስ አበባ የስብሰባ ማዕከል ባከበሩበት በዛሬው ዕለት  የስደተኞቹ  ተወካይ  ዶክተር  አብርሃም  አንደማርያም  ባደረጉት  ንግግር እንደገለጹት በተለያዩ  የዓለም  ክፍሎች  በስደት የሚገኙ ኤርትራውያን በአገር ውስጥ ከሚገኙ ዜጎችና ተቃዋሚ ኃይሎች ጋር በመቀናጀት  ለአገሪቱ ሰላም ፣ለፍትህና ዴሞክራሲ ፀር የሆነውን አምባገነናዊ መንግሥት ማስወገድ ይገባቸዋል ብለዋል ።ኤርትራ ነጻነቷን እንድታገኝ በሺዎች የሚቆጠሩ ዜጎች ክቡር ህይወታቸውን መክፈላቸውን የገለጹት ዶክተር አብርሃም   በሥልጣን  ላይ ያለው የኤርትራ መንግሥት ህዝቡን ለጭቆና ፣ለባርነትና ለአስከፊ ስደት ዳርጎታል  ብለዋል ።የነጻነት በዓሉን በማክበር ላይ እያለ ዋኢማ ያነጋገረው ጥዑመዝጊ ጣዕመ እንደሚናገረው   ለአምስት ዓመት ያህል  በእስራኤል  በስደት  እንደኖረና አሁን ግን  ለኤርትራ  ችግር  ስደት መፍትሄ  ባለመሆኑ  ምክንያት የአምባጋነኑን የኤርትራ መንግሥት ለመዋጋት ወደ ኢትዮጵያ መምጣቱን ገልጿል ።ሌላው ኤርትራዊ ስደተኛ ሳሊህ ጣሂር በበኩሉ እንደሚገልጸው የአገሩን ነጻነት በዓል  በሚያከብርበት ወቅት  ሁለት  ስሜት እንደሚሰማውና አገሩ ነጻነት በማግኘቷ ደስተኛ መሆኑን እንዲሁም በኤርትራ በሚገኘው አምባገነናዊ መንግሥት ሥርዓት ምክንያት በርካታ ወገኖቹ በስደት  መኖራቸው እጅጉን  እንደሚያሳዝነው  ተናግሯል ።በኤርትራ ለሰብዓዊ ለዴሞክራሲያዊ መብቶች መከበር ፍጹም  የማይታሰብ በመሆኑ በርካቶች ያለ ምንም ፍትህ  ለእሥርና ለእንግልት መዳረጋቸውን  የሚገልጸው ተክለ መዝገበ በአሁኑ ወቅት እንኳን በወር 5ሺ የሚደርሱ የኤርትራ ስደተኞች  ወደ ኢትዮጵያ  እየገቡ  መሆኑንና  የአምባገነናዊ ሥርዓቱን ለማስወገድ ሁሉም በኤርትራ ውስጥ የሚገኙ ዜጎችና ከኤርትራ ውጭ  የሚገኙ ስደተኞች  በአንድነት  እንዲነሱ ጥሪ አቅርቧል ።በአሁኑ ወቅት በኢትዮጵያ ከ80 ሺ በላይ  የኤርትራ ስደተኞች በኢትዮጵያ  ይገኛሉ ።